Vahur-Peeter Liin

Vahur-Peeter Liin (sündinud 23. mail 1983) on Eesti jurist, ametilt riigikohtunik (tsiviilkolleegiumi liige). 2006. aastal lõpetas Liin õpingud bakalaureusediplomiga Tartu Ülikooli õigusteaduskonnas. 2008. aastal lõpetas magistriõpingud. Oma diplomitööd kirjutas ta teemal "Töötaja tagatised töölepingu ülesütlemisel majanduslikel põhjustel". 2008–2014 töötas Vahur-Peeter Liin Riigikohtu tsiviilkolleegiumi nõunikuna. Seal oli tema ülesandeks tsiviilasjades laekuvate kassatsioon- ja määruskaebuste ning teistmisavalduste menetlusse võtmise otsustamise, menetlusse võetud kohtuasjade läbivaatamise ning kohtulahendite projektide ettevalmistamine või muude ülevaadete-analüüside koostamine. 30. juunil 2014 nimetas Vabariigi President Riigikohtu üldkogu ettepanekul Liini esimese astme kohtunikuks alates 1. septembrist 2014. Ta asus tööle Tartu Maakohtusse. 2019. aasta septembris jätkas ta kohtuasjade lahendamist Tallinna Ringkonnakohtu tsiviilkolleegiumis. Augustist 2021 suundus ta tööle Tartu Ringkonnakohtu tsiviilkolleegiumisse. 1. veebruarist 2023 läks ta tööle Justiitsministeeriumi, asudes juhtkonna nõuniku ametikohale. Tema viimane tööpäev ministeeriumis oli 1. oktoober. Jaanuaris 2023 kuulutati välja konkurss Riigikohtu tsiviilkolleegiumis. Vabanevale ametikohale kandideerisid Harju Maakohtu kohtunik Merike Varusk, NVV Õigusbüroo jurist Merle Albrant ning Vahur-Peeter Liin ise. Riigikohtu esimees Villu Kõve, olles ära kuulanud kohtute haldamise nõukoja ja Riigikohtu üldkogu arvamuse, esitas Riigikogule kandidaadina Liini. 14. septembril 2023 otsustas XV Riigikogu nimetada Vahur-Peeter Liini alates 2. oktoobrist 2023 Riigikohtu liikmeks. Selle otsuse poolt oli salajasel hääletusel 51 Riigikogu liiget, vastuhääle andsid 10 rahvasaadikut ning erapooletuid ei leidunud. Ta andis ametivande 25. septembril 2023. Ta kuulub Eesti Kohtunike Ühingu juhatusse 2021. aastast. Ta on osalenud tsiviilkohtumenetluse seadustiku ja Eesti Vabariigi põhiseaduse kommenteeritud väljaannete koostamisel. Justiitsministeeriumi dokumendiregister. Justiitsministeeriumi kantsleri 26.01.2023 käskkiri nr 32-k "Vahur-Peeter Liini (Liin) ametisse nimetamine". E-kataloog ESTER. Vahur-Peeter Liini 2006. aasta bakalaureusetöö raamatukogukirje. E-kataloog ESTER. Vahur-Peeter Liini 2008. aasta magistritöö raamatukogukirje. Riigikogu veebilehekülg (riigikogu.ee). "Riigikogu otsus „Vahur-Peeter Liini Riigikohtu liikmeks nimetamine" 213 OE". Eelnõu seletuskiri (V-P._Liin_ametisse_OE_seletuskiri.pdf). Elektrooniline Riigi Teataja. Vabariigi Presidendi 30.06.2014 otsus nr 474 "Kohtunikuks nimetamine". Avaldamismärge: RT III, 02.07.2014, 15. Justiitsministeeriumi dokumendiregister. Justiitsministeeriumi kantsleri 27.09.2023 käskkiri nr 171-k "Vahur-Peeter Liini (Liin) teenistusest vabastamine". Elektrooniline Riigi Teataja. Riigikogu 14.09.2023 otsus "Vahur-Peeter Liini Riigikohtu liikmeks nimetamine". Avaldamismärge: RT III, 19.09.2023, 1. Riigikogu veebilehekülg (riigikogu.ee). XV Riigikogu stenogramm, II istungjärk, 14.09.2023, päevakorrapunkt "Riigikogu otsuse "Vahur-Peeter Liini Riigikohtu liikmeks nimetamine" eelnõu (213 OE) esimene lugemine". Riigikogu veebilehekülg (riigikogu.ee). XIV Riigikogu stenogramm, III istungjärk, 30. jaanuar 2020, päevakorrapunkt "Riigikohtu liikme Juhan Sarve ametivanne". Eesti Kohtunike Ühing. Juhatus. Juhatuse koosseis alates 26.11.2021.